b'\n_START_ARTICLE_\nFlower-luokka (korvetti)\n_START_SECTION_\nKorvetti\xc2\xa0?\n_START_PARAGRAPH_\nKorvetti on alun perin ranskalainen termi pienelle purjealukselle, joka oli sijoitettu fregatin ja sluupin v\xc3\xa4limaastoon. 1830-luvulla Kuninkaallinen laivasto otti termin k\xc3\xa4ytt\xc3\xb6\xc3\xb6n kuvaamaan suurin piirtein samankokoista alusta, jonka erityisteht\xc3\xa4v\xc3\xa4n\xc3\xa4 oli meriliikenteen suojaaminen. H\xc3\xb6yrykoneiden k\xc3\xa4ytt\xc3\xb6\xc3\xb6nottamisen my\xc3\xb6t\xc3\xa4 rakennettiin ensin siipiratas- ja my\xc3\xb6hemmin potkurilla varustettuja korvetteja saattajiksi, joiden koko ja aseistus kasvoi ajan my\xc3\xb6t\xc3\xa4. Laivasto hylk\xc3\xa4si 1877 korvetin nimityksen\xc3\xa4, jolloin korvetit ja fregatit luokiteltiin uuteen luokkaan risteilij\xc3\xb6iksi._NEWLINE_Muutamien sotaa edelt\xc3\xa4vien kuukausien aikana laivasto joutui luomaan uudelleen pienehk\xc3\xb6n saattajaksi sopivan alustyypin. Flower-luokan alukset pohjautuivat kalastusalukseen ja lopulta Winston Churchill nimitti ne korveteiksi palauttaen termin laivastoterminologiaan, joten aiempien korvettien ja risteilij\xc3\xb6iden v\xc3\xa4lill\xc3\xa4 ei ole mink\xc3\xa4\xc3\xa4nlaista yhteytt\xc3\xa4.\n_START_SECTION_\nSuunnittelu\n_START_PARAGRAPH_\nAlkuvuodesta 1939 sodan uhka Euroopassa kasvoi ja Amiraliteetille k\xc3\xa4vi selv\xc3\xa4ksi saattajien tarve suojaamaan meriliikennett\xc3\xa4 sukellusveneiden aiheuttamalta uhalta. Erityisesti tarvittiin kaikissa Pohjois-Atlantin olosuhteissa toimimaan kykenevi\xc3\xa4 pitk\xc3\xa4n toimintamatkan omaavia saattajia eli alusten tuli olla suurempia, paremmin aseistettuja ja nopeampia kuin troolarit, mutta kuitenkin edullisia valmistaa ja niiden valmistus tuli olla mahdollista pienill\xc3\xa4 kaupallisilla telakoilla. Suuremmat telakat oli jo varattu rahtialusten ja suurempien sotalaivojen korjauksiin ja valmistukseen._NEWLINE_Vaatimusten mukaisena Smiths Dock Company tarjosi suunnittelemansa 700 tonnin, 16 solmun nopeuteen kykenev\xc3\xa4n valaanpyyntialuksen Southern Priden uudeksi saattajatyypiksi. Tarjottu alus oli nopea valmistaa ja se soveltuisi kevyeksi rannikkoalueiden saattajaksi. Uusi alustyyppi oli laivaston mielest\xc3\xa4 kuitenkin tarkoitettu Atlantille.'